CELEX: 32018R0208
Language: ro
Date: 2018-02-12 00:00:00
Title: Regulamentul (UE) 2018/208 al Comisiei din 12 februarie 2018 de modificare a Regulamentului (UE) nr. 389/2013 de creare a registrului Uniunii (Text cu relevanță pentru SEE. )

13.2.2018   
            
            
               RO
            
            
               Jurnalul Oficial al Uniunii Europene
            
            
               L 39/3
            
         REGULAMENTUL (UE) 2018/208 AL COMISIEI
   din 12 februarie 2018
   de modificare a Regulamentului (UE) nr. 389/2013 de creare a registrului Uniunii
   (Text cu relevanță pentru SEE)
   COMISIA EUROPEANĂ,
   având în vedere Tratatul privind funcționarea Uniunii Europene,
   având în vedere Directiva 2003/87/CE a Parlamentului European și a Consiliului din 13 octombrie 2003 de stabilire a unui sistem de comercializare a cotelor de emisie de gaze cu efect de seră în cadrul Comunității și de modificare a Directivei 96/61/CE a Consiliului (1), în special articolele 12 și 19,
   întrucât:
   
               (1)
            
            
               Sistemul de registre asigură contabilizarea precisă a tranzacțiilor din cadrul schemei UE de comercializare a certificatelor de emisii (EU ETS) instituită prin Directiva 2003/87/CE, prin Protocolul de la Kyoto și prin Decizia nr. 406/2009/CE a Parlamentului European și a Consiliului (2). Registrele sunt baze de date electronice standardizate și securizate care conțin elemente comune de date în vederea urmăririi eliberării, a deținerii, a transferului și a anulării de unități relevante. Totodată, acestea prevăd în mod corespunzător accesul publicului și confidențialitatea și asigură că nu există transferuri incompatibile cu obligațiile.
            
         
               (2)
            
            
               În cazul în care este necesar și pentru atât timp cât este necesar pentru a proteja integritatea de mediu a schemei UE de comercializare a certificatelor de emisii, operatorilor din domeniul aviației și celorlalți operatori din cadrul EU ETS li se interzice utilizarea certificatelor emise de un stat membru care a notificat Consiliului European intenția sa de a se retrage din Uniune în temeiul articolului 50 din Tratatul privind Uniunea Europeană („TUE”). În lumina negocierilor în temeiul articolului 50 din TUE și în conformitate cu articolul 12 alineatul (3) din Directiva 2003/87/CE, Comisia ar trebui să evalueze în mod regulat dacă interzicerea utilizării cotelor este încă necesară, în special în situațiile în care dreptul Uniunii nu a încetat încă să se aplice în statul membru respectiv sau în cazul în care se asigură în mod suficient că restituirea certificatelor are loc în mod legal înainte de încetarea aplicării tratatelor.
            
         
               (3)
            
            
               Prezentul regulament ar trebui să intre în vigoare de urgență și să se aplice de la 1 ianuarie 2018 pentru ca măsurile să producă efecte pentru alocarea de certificate cu titlu gratuit, primite în schimbul unor credite internaționale sau scoase la licitație în 2018. Prezentele prevederi nu aduc atingere niciunui acord viitor cu un astfel de stat membru.
            
         
               (4)
            
            
               La momentul aplicării prezentului regulament, ar trebui puse în aplicare măsuri tehnice corespunzătoare pentru a se asigura eficacitatea acestuia.
            
         
               (5)
            
            
               Măsurile prevăzute în prezentul regulament sunt conforme cu avizul Comitetului privind schimbările climatice,
            
         ADOPTĂ PREZENTUL REGULAMENT:
   Articolul 1
   Regulamentul (UE) nr. 389/2013 al Comisiei (3) se modifică după cum urmează:
   
               1.
            
            
               La articolul 41, se introduce următorul alineat (4):
               „(4)   Certificatele care sunt create începând cu 1 ianuarie 2018 în conformitate cu tabelul național de alocare sau cu tabelul privind dreptul la credite internaționale al unui stat membru care a notificat Consiliului European intenția sa de a se retrage din Uniune în temeiul articolului 50 din Tratatul privind Uniunea Europeană, sau sunt scoase la licitație de o platformă de licitație desemnată de către un astfel de stat, sunt identificate printr-un cod de țară și se diferențiază în funcție de anul de creare. Certificatele create pentru anul 2018 nu sunt identificate cu un cod de țară în cazul în care dreptul Uniunii nu încetează să se aplice în statul membru respectiv până la 30 aprilie 2019 sau în cazul în care există garanții suficiente că restituirea certificatelor trebuie să aibă loc până cel târziu la 15 martie 2019 în mod legal înainte ca tratatele să înceteze să se aplice în statul membru respectiv. Statul membru în cauză raportează statelor membre și Comisiei imediat după 15 martie 2019 cu privire la îndeplinirea obligațiilor.”
            
         
               2.
            
            
               La articolul 67, se introduce următorul alineat (4):
               „(4)   Certificatele care au un cod de țară în conformitate cu articolul 41 alineatul (4) nu pot fi restituite.”
            
         
               3.
            
            
               La articolul 99 se introduc următoarele alineate (4) și (5):
               „(4)   Comisia îl poate însărcina pe administratorul central să suspende temporar acceptarea de către EUTL a unora sau a tuturor proceselor ETS relevante începând cu 1 ianuarie 2018 până la data la care măsurile prevăzute la articolul 41 alineatul (4), articolul 67 alineatul (4) și în anexa XIV punctul 4 litera (c) și punctul 5 litera (a) au fost puse în aplicare.
               (5)   Comisia îl poate însărcina pe administratorul central, inclusiv la cererea unui stat membru care a notificat Consiliului European intenția sa de a se retrage din Uniune în temeiul articolului 50 din TUE, să suspende temporar acceptarea de către EUTL a proceselor relevante pentru respectivul stat membru referitoare la alocarea cu titlu gratuit, scoaterea la licitație și schimbul de credite internaționale.”
            
         
               4.
            
            
               În anexa XIV, punctul 4 litera (c) se înlocuiește cu următorul text:
               
                           „(c)
                        
                        
                           cantitatea de certificate sau de unități Kyoto implicate în tranzacție, care includ codul de țară, dar fără codul unic de identificare a unității aferent certificatelor și fără valoarea numerică unică a numărului de ordine al unității aferentă unităților Kyoto;”.
                        
                     
         
               5.
            
            
               În anexa XIV, punctul 5 litera (a) se înlocuiește cu următorul text:
               
                           „(a)
                        
                        
                           deținerile curente de certificate și de unități Kyoto, care includ codul de țară, dar fără codul unic de identificare a unității aferent certificatelor și fără valoarea numerică unică a numărului de ordine al unității aferentă unităților Kyoto;”.
                        
                     
         Articolul 2
   Prezentul regulament intră în vigoare în ziua următoare datei publicării în Jurnalul Oficial al Uniunii Europene.
   Se aplică de la 1 ianuarie 2018.
   
      Prezentul regulament este obligatoriu în toate elementele sale și se aplică direct în toate statele membre.
      Adoptat la Bruxelles, 12 februarie 2018.
      
         
            Pentru Comisie
         
         
            Președintele
         
         Jean-Claude JUNCKER
      
   
   
      (1)  JO L 275, 25.10.2003, p. 32.
   
      (2)  Decizia nr. 406/2009/CE a Parlamentului European și a Consiliului din 23 aprilie 2009 privind efortul statelor membre de a reduce emisiile de gaze cu efect de seră astfel încât să respecte angajamentele Comunității de reducere a emisiilor de gaze cu efect de seră până în 2020 (JO L 140, 5.6.2009, p. 136).
   
      (3)  Regulamentul (UE) nr. 389/2013 al Comisiei din 2 mai 2013 de creare a registrului Uniunii în conformitate cu Directiva 2003/87/CE a Parlamentului European și a Consiliului și cu Deciziile nr. 280/2004/CE și nr. 406/2009/CE ale Parlamentului European și ale Consiliului și de abrogare a Regulamentelor (UE) nr. 920/2010 și (UE) nr. 1193/2011 ale Comisiei (JO L 122, 3.5.2013, p. 1).